শিগেরু মিয়ামোতো গেমপঞ্জী
এই নিবন্ধটি শিগেরু মিয়ামোতোর নকশা, পরিচালনা বা প্রযোজনায় তৈরি ভিডিও গেমগুলোর তালিকা। ১৯৭৭ সালে নিনটেনডোর প্রেসিডেন্ট হিরোশি ইয়ামাউচি প্রতিষ্ঠানটির খেলনা ডিজাইন বিভাগে মিয়ামোতোকে কাজে নিযুক্ত করেন। ১৯৭০ এর দশকে আর্কেড বাজারে নিনটেনডোর প্রবেশকালে মিয়ামোতোর কর্মজীবন শুরু, এবং ভিডিও গেম শিল্পে দক্ষতা প্রমাণ করে তিনি ধারাবাহিকভাবে প্রতিষ্ঠানটির উচ্চস্তরীয় নির্বাহী পদে আরোহণ করেছেন। তার ভিডিও গেম সম্পর্কিত প্রথম কাজ হল আর্কেড ক্যাবিনেটের চিত্রাঙ্কন এবং এরপর শেরিফ (১৯৭৯) গেমের পিক্সেল আর্ট, প্রথম সহডেভলপমেন্টকৃত আর্কেড গেম রাডার স্কোপ (১৯৭৯), নিজের সৃষ্ট প্রথম গেম ১৯৮১ এর ডংকি কং (নিনটেনডোর প্রথম তুমুল ব্যবসাসফল গেম), এবং প্রথম কনসোল গেম ডেভিল ওয়ার্ল্ড (১৯৮৪)। সুপার মারিও এবং দ্য লেজেন্ড অফ জেল্ডা এর মত জনপ্রিয়তম গেম তৈরি করে মিয়ামোতো সর্বকালের শ্রেষ্ঠ প্রভাব-বিস্তারকারী অন্যতম ভিডিও গেম ডিজাইনারে পরিণত হয়েছেন।